[pic] | KOMISIA EURÓPSKYCH SPOLOČENSTIEV |

Brusel, 21.8.2009

KOM(2009) 434 v konečnom znení

OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

„eCall: čas na zavedenie“

OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

„eCall: čas na zavedenie“

1. ÚVOD

Počet smrteľných dopravných nehôd v EÚ-27 sa od roku 2001, keď Komisia uverejnila bielu knihu o európskej dopravnej politike[1], znížil o viac ako 27 %. Európsky akčný program bezpečnosti na cestách[2] a iniciatíva Inteligentné vozidlo [3] mali významný vplyv na tento pozitívny vývoj a očakáva sa, že budú prínosom aj pre znižovanie počtu nehôd so smrteľnými následkami.

Avšak pri asi 39 000 mŕtvych a viac než 1,7 milióna zranených na európskych cestách v roku 2008 sú potrebné ďalšie opatrenia. Odhaduje sa, že celoeurópske palubné tiesňové volanie eCall môže po úplnom zavedení ročne v EÚ-27 zachrániť až 2 500 ľudských životov , znížiť závažnosť zranení, pomôcť spoločnosti dosiahnuť významné úspory v oblasti zdravotnej starostlivosti aj iných nákladov, ako aj zmierniť ľudské utrpenie[4].

S cieľom prispieť k celoeurópskemu zavedeniu eCall, ktorý sa mal pôvodne masovo nasadiť v roku 2009, Komisia už podnikla niekoľko krokov. Podporovala pracovnú skupinu zloženú zo zástupcov všetkých zúčastnených strán, ktorí sa zhodli na vymedzení interoperabilnej služby eCall, ktorá bude v Európe fungovať bez ohľadu na hranice , a vyzvala všetky zúčastnené strany vrátane členských štátov a priemyselných odvetví, aby podpísali memorandum o porozumení (MoP), v ktorom sa zaviažu, že budú spoločne implementovať eCall. Komisia takisto prijala dve oznámenia , v ktorých vymedzila plán implementácie a odporučila zúčastneným stranám niektoré opatrenia[5]. Okrem toho Komisia prijala v decembri 2008 akčný plán IDS[6], pričom jednou z akcií je zavedenie systému eCall, a súčasne návrh smernice o IDS[7], ktorou sa ustanovuje právny nástroj (t. j. regulačný výbor) s cieľom ukladať členským štátom opatrenia, predovšetkým smerujúce k „harmonizovanému zavedeniu celoeurópskeho systému eCall“ .

eCall sa teší širokej podpore všetkých zúčastnených strán vrátane Európskeho parlamentu, Rady, členských štátov a širokej verejnosti.

- Európsky parlament pri niekoľkých príležitostiach sľúbil plnú podporu implementácii systému eCall a vyzval Komisiu a členské štáty, aby podnikli všetky potrebné kroky na jej harmonizované zavedenie v celej Európe[8].

- Rada Európskej únie považovala za svoju prioritu vymedzenie opatrení potrebných na podporu harmonizovaného zavedenia interoperabilného celoeurópskeho systému eCall na základe spolupráce a vhodnej normalizácie[9].

- Väčšina členských štátov podpísala MoP o systéme eCall a podporuje jeho implementáciu.

- MoP podpísalo aj viac ako osemdesiat verejných i súkromných organizácií vrátane zástupcov všetkých zúčastnených strán v hodnotovom reťazci.

Viac než 70 % občanov, ktorí sa zúčastnili na prieskume Eurobarometra v Európe, sa vyjadrilo, že by vo svojom ďalšom aute mali radi nainštalovaný eCall[10].

Pokrok však bol priveľmi pomalý a zavádzanie celoeurópskeho systému eCall je výrazne oneskorené. Dobrovoľný prístup zvolený v predchádzajúcich oznámeniach a snahy Komisie normalizovať eCall a pracovať so všetkými zúčastnenými stranami neboli dostatočné. Sú naliehavo potrebné ďalšie opatrenia.

Cieľom tohto oznámenia je informovať inštitúcie EÚ o dosiahnutom pokroku a navrhnúť nové opatrenia, na základe ktorých by sa v Európe začali skutočne zavádzať služby systému eCall. Medzi opatrenia, smerované na zúčastnené strany a aj samu Európsku komisiu, patrí aj možnosť vytvorenia regulačného rámca pre zavedenie systému eCall. Tieto opatrenia urobia zo služby celoeurópskeho palubného tiesňového volania realitu a povedú z tomu, že zariadenia eCall sa budú inštalovať do európskych vozidiel s novým typovým schválením.

2. CELOEURÓPSKE PALUBNÉ TIESňOVÉ VOLANIE: AKO TO FUNGUJE

Vyše 1,2 milióna nehôd si v Európe každý rok vyžiada lekársku pomoc a pri mnohých ďalších sú potrebné iné druhy pomoci. Ľudia v aute môžu byť po nehode v šoku, nevedia, kde sa nachádzajú, nie sú schopní komunikovať ani použiť mobilný telefón. Pre všetky tieto prípady, nech sa vyskytnú kdekoľvek v Európe, služba eCall bude znamenať veľký rozdiel: môže výrazne skrátiť čas odozvy na tiesňové volanie , zachraňovať životy a znižovať vážnosť zranení. Keď sa eCall v Európe plne implementuje, jeho sociálny a hospodársky prínos bude obrovský.4

eCall je celoeurópska služba, ktorá bude fungovať vo všetkých európskych členských štátoch a štátoch pridružených k tejto iniciatíve . Bude dostupná vo všetkých vozidlách , bez ohľadu na ich značku, krajinu a aktuálnu pozíciu vozidla. Služba eCall ako jediná poskytuje pokrytie v rámci celej Európy : nebude si vyžadovať nijaké špeciálne zmluvy alebo dodatočné zariadenia; eCall bude fungovať na mieste, na ktorom budete tráviť dovolenku, a počas vašich služobných ciest, ako aj doma.

[pic]

Obr. 1 eCall – zásady fungovania

Keď dôjde k vážnej nehode, senzory palubného systému vozidla automaticky spustia eCall. Po aktivovaní palubný systém vo vozidle vytvorí hlasové prepojenie s linkou 112 a súčasne s hlasovým volaním odošle tiesňovú správu, minimálnu sadu dát (MSD) vrátane kľúčových informácií o nehode, ako je čas, miesto, smer jazdy (vyplývajúci z presných údajov získaných zo satelitu, ako je EGNOS[11] a od roku 2013 Galileo[12]) a opis vozidla. eCall možno aktivovať aj ručne.

Prevádzkovateľ mobilnej siete (PMS) zistí, či volanie na číslo 112 je eCall, podľa „príznaku eCall“ nastaveného komunikačným modulom vozidla. PMS spracuje eCall ako hociktoré iné volanie na číslo 112 a presmeruje volanie do najvhodnejšieho centra reakcie na mimoriadne situácie – strediska tiesňového volania (PSAP, z angl. Public Safety Answering Point) –[13], ako ho vymedzia verejné orgány. Operátor PSAP prijíma hlasové volania i MSD.

Informácie poskytnuté MSD sa dekódujú a zobrazia na displeji operátora PSAP. Poloha a smer jazdy vozidla sa môžu zobraziť v Geografickom informačnom systéme. Operátor súčasne počuje, čo sa odohráva vo vozidle a môže hovoriť s osobami nachádzajúcimi sa vo vozidle, ak je to možné. To pomôže operátorovi zistiť, aké záchranné služby sú potrebné na mieste nehody (rýchla zdravotná služba, hasiči, polícia) a rýchlo upovedomiť príslušnú službu a poskytnúť jej relevantné informácie.

Navyše operátor PSAP môže okamžite informovať riadiace strediská správy ciest alebo dopravnej správy, že došlo k nehode na špecifickom mieste, čím uľahčí rýchle informovanie ostatných používateľov cesty a zabráni tak sekundárnym nehodám, pomôže uvoľniť vozovku a tým predísť dopravnej zápche.

3. SPRÁVA O POKROKU A DOSIAHNUTÝCH VÝSLEDKOCH

3.1. Pokrok štandardizačných činností

Komisia požiadala Európske normalizačné organizácie (ETSI[14], CEN[15]), aby navrhli otvorené normy pre prevádzkovanie systému eCall, založené na odporúčaniach, na ktorých sa dohodli zúčastnené strany[16]. Túto prácu prijali technické výbory ETSI-MSG[17] v spolupráci s 3GPP[18], pokiaľ ide o normy, ktoré sa týkajú prenosu systému eCall, a CEN TC 278 WG 15[19], pokiaľ ide o tie, ktoré sa týkajú štruktúry MSD a prevádzkových požiadaviek systémov. Hlavnými dosiahnutými významnými medzníkmi sú:

- Schválenie štruktúry minimálnej sady dát systému eCall („MSD“) zo strany CEN. MSD obsahuje dôležité informácie, ktoré pomáhajú odoslať služby na miesto nehody a zrýchliť odozvu. MSD umožňuje, aby operátor PSAP reagoval na volanie eCall bez hlasovej výmeny.

- Schválenie rozlišovacieho prvku systému eCall („príznaku eCall“) obsiahnuté v 8. vydaní technických špecifikácií v projekte 3GPP, s ktorým musia byť mobilné telekomunikačné systémy v súlade. Tento rozlišovací prvok bude slúžiť na rozlíšenie medzi volaniami na číslo 112 z mobilných terminálov a volaniami eCall, a aj medzi ručne a automaticky spustenými volaniami eCall.To umožní členským štátom vytvoriť infraštruktúru odozvy na volania eCall spôsobom, ktorý najlepšie vyhovuje ich infraštruktúre odozvy na tiesňové volania (t. j. centralizovanú alebo decentralizovanú, s rovnakým PSAP, aký prijíma volania na číslo 112, alebo iným PSAP s filtračnou funkciou, verejnou organizáciou alebo súkromnou organizáciou uznanou verejným orgánom). Členské štáty musia informovať prevádzkovateľov mobilných sietí v krajine o najvhodnejšom PSAP, na ktorého majú presmerovávať volania eCall.

- Schválenie základných technických špecifikácií, ktoré definujú protokoly na posielanie MSD z vozidla operátorovi PSAP, zo strany ETSI-MSG a 3GPP. Dohodnuté riešenie je také, že dáta sa budú posielať vnútropásmovým modemom spolu s hlasovým volaním. Je to otvorená norma a za využívanie vnútropásmového modemu službou eCall sa nebudú účtovať nijaké licenčné poplatky.

- Schválenie základných prevádzkových požiadaviek celoeurópskej služby eCall, ktorým sa definujú všeobecné funkčné a prevádzkové zásady, zo strany CEN. Očakáva sa, že prevádzkové požiadavky sa doplnia aplikačnými protokolmi vysokej úrovne do jesene 2009.

Táto sada noriem umožní nasadenie harmonizovanej, spoľahlivej, interoperatívnej, nepretržitej služby eCall v Európe za predpokladu, že jej uplatňovanie schvália zúčastnené strany: výrobcovia vozidiel a vybavenia, prevádzkovatelia mobilných služieb a členské štáty. Aktualizovaný zoznam noriem sa nachádza na:http://ec.europa.eu/information_society/activities/esafety/ecallstandards/

3.2. Pokrok v zapájaní sa najdôležitejších zúčastnených strán

3.2.1. Rokovania s automobilovým priemyslom

V roku 2008 viedla Európska komisia rokovania so zástupcami združení výrobcov automobilov (ACEA, JAMA a KAMA[20]) o dobrovoľnom zavedení systému eCall vo všetkých novo schválených vozidlách.

Výrobcovia automobilov (ACEA bolo jedným z prvých signatárov MoP o systéme eCall) potvrdili záväznú podporu systému eCall a navrhli ponúkať eCall ako voliteľný doplnok nového typu schválených vozidiel určitých kategórií[21] tri roky po schválení všetkých príslušných noriem (komunikačných noriem, MSD, prevádzkových požiadaviek), za predpokladu, že členské štáty modernizujú svoju infraštruktúru PSAP tak, aby bola schopná spracúvať volania eCall. Výrobcovia automobilov tiež dospeli k záveru, že dosiahnuť, aby sa eCall stal štandardným vybavením poskytovaným výrobcami vo všetkých vozidlách, by bolo možné len pomocou regulácie.

Navyše automobilový priemysel je zástancom koexistencie celoeurópskeho systému eCall a špeciálnych riešení tiesňových volaní vyvinutých niektorými výrobcami. Automobilový priemysel má taktiež záujem využívať platformu systému eCall na ponúkanie služieb pridanej hodnoty podporujúcich odbyt.

3.2.2. Členské štáty

Doteraz MoP o systéme eCall podpísalo pätnásť členských štátov: Rakúsko, Cyprus, Česká republika, Estónsko, Fínsko, Nemecko, Grécko, Taliansko, Litva, Portugalsko, Slovensko, Slovinsko, Španielsko, Holandsko a Švédsko. Podpísali ho aj tri ďalšie európske krajiny: Island, Nórsko a Švajčiarsko.

Iné členské štáty vyjadrili podporu tejto iniciatíve a ochotu podpísať v krátkom čase MoP: Belgicko, Bulharsko, Maďarsko, Luxembursko, Rumunsko a Poľsko.

Dôvody, ktoré uvádzajú iné členské štáty pre to, že sa nepodpísali pod zavedenie systému eCall, sa rôznia, no najčastejšie súvisia s nákladmi na jeho prevádzku. Niektoré členské štáty nie sú ochotné investovať do modernizácie svojich PSAP, aby mohli prijímať volania eCall, pretože by to mohlo zvýšiť daňové zaťaženie všetkých občanov, aj tých, ktorí nemajú auto. Systém eCall by však prinášal úžitok všetkým občanom, vrátane tých, ktorí používajú verejnú dopravu, a zraniteľných účastníkov cestnej premávky. Hoci je pravda, že modernizácia PSAP a záchrannej infraštruktúry nie je možná bez vynaloženia finančných prostriedkov, zavedenie systému eCall v celom členskom štáte, a následne v rámci celej Európskej únie, by prinieslo významné úspory z rozsahu.

Hoci niektoré členské štáty ešte váhajú, väčšina je pripravená začať implementovať systém eCall. Keďže už existujú relevantné základné normy[22], členské štáty by mali začať s implementáciou funkcie eCall do infraštruktúry svojich tiesňových záchranných služieb. Nezachraňovali by len životy, ale pre odvetvie by boli podnetom na inštalovanie systému eCall do vozidiel a na dosiahnutie úspor z rozsahu vďaka jeho rozsiahlejšiemu zavádzaniu.

3.2.3. Prevádzkovatelia mobilných sietí

Je potrebné, aby prevádzkovatelia mobilných telekomunikácií mohli zaobchádzať s volaniami eCall rovnako ako s volaniami na číslo 112. Musia vo svojich sieťach aktivovať indikátor eCall, aby mohli identifikovať volania eCall a presmerovať ich na najvhodnejšie PSAP určené vládami jednotlivých štátov.

GSM Europe, združenie reprezentujúce európskych prevádzkovateľov mobilných sietí, vytvorilo osobitnú skupinu, ktorá má pripraviť strategické postupy zavedenia systému eCall v Európe, prispieť k normalizácii a zúčastňovať sa na práci Európskej platformy pre implementáciu systému eCall[23].

3.2.4. Služby zásahov v tiesňových situáciách

Členské štáty musia zmodernizovať svoju tiesňovú záchrannú službu, infraštruktúru PSAP, aby mohli spracúvať volania eCall a dáta obsiahnuté v MSD.

Zástupcovia PSAP aktívne prispievali k vymedzeniu špecifikácií systému eCall. Konečná definícia služby zodpovedá potrebám tiesňových služieb.

Pre krajiny s modernou infraštruktúrou PSAP schopnou spracovať informáciu o polohe pri mobilných volaniach na číslo 112 (E112) to predstavuje minimálne investície. Pre krajiny s menej rozvinutým systémom sa pri návrhu služby eCall vrátane rozlišovacieho prvku systému eCall ponúkajú rozličné možnosti vrátane vytvorenia dočasnej platformy. Jednako však investície do modernizácie infraštruktúry PSAP sú nevyhnutné pre záchranu ľudských životov.

3.3. Systém eCall je príležitosťou na zavedenie služieb s pridanou hodnotou

Systém eCall je založený na technických komponentoch (satelitné určovanie polohy, možnosti spracúvania a komunikácie), ktoré zároveň tvoria základ niekoľkých aplikácií palubného systému vrátane tých, ktoré vyžaduje existujúca alebo pripravovaná regulácia uplatňovaná na firemné alebo súkromné vozidlá, ako je digitálny tachograf, elektronický výber mýtneho alebo ustanovenia o preprave nebezpečného nákladu a živých zvierat.

Usmerňovanie a integrácia všetkých týchto aplikácií v rámci súdržnej architektúry otvoreného systému by mohli priniesť vyššiu efektívnosť a použiteľnosť, zníženie nákladov a ďalšie rozšírenie, ktoré umožňuje jednoduchú “plug and play” integráciu budúcich nových alebo modernizovaných aplikácií. Takýto modulárny prístup ľahko umožní integrovať s nízkymi nákladmi funkčnosti a aplikácie, ktoré riešia bezpečnosť na cestách, osobnú mobilitu, logistickú podporu alebo prístup k multimodálnym informáciám. Súčasťou akčného plánu ITS je definovanie „otvorenej platformy palubného systému“ a zavedenie systému eCall založeného na tejto koncepcii by urýchlilo jeho prijímanie.

Pre automobilový priemysel, sektor telekomunikácií i poskytovateľov služieb budú nové služby založené na prítomnosti telematickej platformy systému eCall vo všetkých vozidlách predstavovať prínos. Ocenia ho obzvlášť v časoch krízy.

Prevádzkovatelia pozemných komunikácií privítajú zefektívnenie služby manažmentu nehôd umožnené okamžitým ohlasovaním nehôd službou eCall.

Prínosom pre tiesňové služby bude opis vozidla obsiahnutý v MSD. Prostredníctvom neho získajú informácie o presnej konštrukcii vozidla, čo značne skráti čas potrebný na zásah pri vyslobodzovaní osôb z vozidiel a umožní vyhýbať sa prípadným nehodám (napr. vďaka informáciám o presnej polohe batérií vozidla alebo pyrotechnických systémov)[24].

Ďalej sa predpokladá, že sa vyvinie dodatočné vybavovanie, ktoré umožní vybavovať systémom eCall aj modely vozidiel, ktoré už sú na trhu. Tieto systémy dodatočného vybavovania by mali spĺňať štandardné prevádzkové požiadavky systému eCall.

3.4. Koexistencia celoeurópskeho systému eCall a špeciálnych služieb tiesňového volania

Špeciálne služby palubného tiesňového volania ponúkajú v Európe aj vo svete rôzni výrobcovia automobilov a poskytovatelia služieb (napr. Volvo OnCall, GM OnStar, PSA, Fiat, BMW). Typicky sú ponúkané spolu s inými službami, ako je pomoc pri poruche, palubná mobilná telefónia, dynamická navigácia atď. Tiesňové volania prijímajú súkromné telefonické kontaktné centrá, ktoré v prípade núdzovej situácie odovzdávajú hovory a údaje o nehode PSAP. Každý výrobca si musí dojednať zmluvu s orgánmi PSAP jednotlivo v každej krajine, v ktorej chce poskytovať túto službu.

Hoci sa tieto služby zaviedli pred vyše 10 rokmi, osvedčili sa a potvrdili, že eCall môže byť prínosom, ich rozšírenie v Európe zostáva nízke (menej než 0,4 % vozidlového parku). Služba sa bežne ponúka len k luxusným autám a nepokrýva všetky európske krajiny.

V členských štátoch, v ktorých existuje dohoda o podpore špeciálnych služieb tiesňového volania s podobnou kvalitou služieb ako celoeurópske volanie eCall, by si výrobcovia vozidiel mohli voľne vybrať, ktorý systém budú podporovať (celoeurópsky eCall alebo službu špeciálneho tiesňového volania). CEN preto vyvíja normalizované prevádzkové požiadavky pre služby tiesňového volania poskytované tretími stranami (TPS-eCall, z anglického „third party services providing eCall“). V iných členských štátoch výrobcovia vozidiel musia implementovať celoeurópsky systém eCall. Ak sa kupujúci vozidla nerozhodne pre špeciálne riešenie tiesňového volania, výrobca automobilu musí vozidlo vybaviť celoeurópskym systémom eCall.

Bez ohľadu na riešenie zvolené výrobcom vozidla, služba palubného tiesňového volania vrátane hlasového prepojenia a poskytnutie minimálne MSD systému eCall sa musí bezproblémovo poskytovať vo všetkých členských štátoch EÚ.

Keď sa systém eCall plne zavedie v celej Európe, poskytovatelia špeciálnych služieb tiesňového volania môžu takisto prejsť na používanie celoeurópskeho systému eCall, čiže palubné tiesňové volania budú smerované na číslo 112, zatiaľ čo všetky ostatné poskytované služby zostanú nedotknuté.

4. ODPORÚčANIA

4.1. Potreba prijímať ďalšie opatrenia

Pôvodným cieľom bolo zavedenie systému eCall v roku 2009. Pokrok však bol priveľmi pomalý a zavádzanie sa výrazne oneskorilo napriek tomu, že už boli k dispozícii normy a napriek ochote väčšiny zúčastnených strán.

Veľkým problémom pri zavádzaní systému eCall bola potreba súčasného konania všetkých zúčastnených strán, čiže automobilového priemyslu, mobilných telekomunikačných operátorov, tiesňových služieb a členských štátov, pričom každý musí implementovať časť služby. Pri hľadaní východiska z tejto patovej situácie Komisia zvažuje tri možnosti politiky : (1) nezasahovať a počkať, až sa o zavedenie postarajú trhové sily; (2) podporiť dobrovoľné zavedenie priemyslom alebo (3) postarať sa o povinné zavedenie prostredníctvom regulačných opatrení.

(1) Pokiaľ ide o možnosť nezasahovať , špeciálne služby palubných tiesňových volaní sa osvedčili, ale ich prenikanie na trh je veľmi pomalé, obmedzené hlavne na luxusné autá a niektoré krajiny v Európe. Navyše služby tiesňových volaní bude treba prepojiť s rôznymi špeciálnymi službami, čo zvýši komplexnosť tejto služby. Vzhľadom na to, čo je ohrozené (ľudské životy), je táto možnosť očividne neprijateľná.

(2) Dobrovoľný prístup by viedol k zavedeniu služby eCall v Európe, ktoré by však bolo príliš pomalé. Záväzok odvetvia ponúkať systém eCall ako voliteľnú možnosť pre všetky vozidlá istých kategórií je pozitívny krok vpred a časom by umožnil zvýšenie miery prieniku tejto služby na trh, za predpokladu, že by sa modernizovali núdzové služby. Ak by sa však systém eCall zaviedol len ako voliteľná možnosť, neprinieslo by to rovnaké úspory z rozsahu, čo by mohlo zvýšiť jeho cenu, znížiť dopyt a obmedziť jeho prienik na trh a následne aj prínos.

(3) Regulačný prístup by znamenal urobiť zo systému eCall štandardnú súčasť vybavenia inštalovanú do všetkých nových vozidiel v Európe počnúc istými kategóriami21 v prechodnom období a poskytoval by rámec pre zaobchádzanie s volaniami eCall v telekomunikačných sieťach a PSAP založený na existujúcich regulačných opatreniach. Tento prístup by sprístupnil systém eCall pre všetkých občanov Európy, zrýchlil by jeho prijímanie a umožnil využívať všetky možnosti volaní eCall na záchranu životov a zmierňovanie vážnosti zranení. Ďalej sa očakáva, že istota, ktorú vytvorí regulačný prístup, zrýchli zavádzanie systémov eCall výrobcami automobilov a tým podporí zavádzanie tejto služby ešte pred tým, než sa stane povinným, a súčasne by sa tak podporil európsky trh s telematickými službami.

4.2. Navrhované opatrenia

Cieľom navrhovaných opatrení je dosiahnuť, aby sa celoeurópska služba eCall stala v Európe realitou. Zúčastnené strany by mali urobiť tieto kroky:

1. Komisia, členské štáty a všetky ostatné zúčastnené strany budú aktívne podporovať prácu Európskej platformy pre implementáciu systému eCall (EeIP)23 a jej osobitné skupiny, aby sa zabezpečilo včasné vydanie všetkých definícií, usmernení a osvedčených postupov na účinné a harmonizované zavedenie služieb systému eCall v Európe.

2. Komisia spolu s členskými štátmi a ostatnými zúčastnenými stranami spustí koordinované informačné kampane s cieľom zvýšiť povedomie o tejto službe a dopyt po nej.

3. Členské štáty, organizácie PSAP, odvetvia výroby automobilov a telekomunikácií spolu s ostatnými zúčastnenými stranami zrealizujú pilotné projekty predchádzajúce zavedeniu a zohľadňujúce schválené normy. Komisia môže poskytnúť financovanie na podporu týchto pilotných projektov prostredníctvom rámcového programu pre konkurencieschopnosť a inovácie (CIP).

Konečným cieľom je plné zavedenie celoeurópskej služby eCall a jej zaradenie do štandardného vybavenia všetkých vozidiel s novým typovým schválením v Európe. Komisia bude sledovať účinnosť uvedeného dobrovoľného prístupu. Ak sa do konca roku 2009 nedosiahne významný pokrok tak v dostupnosti zariadení eCall vo vozidlách, ako aj v potrebných investíciách do infraštruktúry PSAP, Komisia má v pláne prijať v roku 2010 tieto regulačné opatrenia:

4. Odporúčanie členským štátom so zameraním na prevádzkovateľov mobilných sietí týkajúce sa prenosu volaní eCall vrátane MSD zo systému vozidla do PSAP. Usmernenia by vychádzali z jednotného európskeho čísla tiesňového volania doplneného schopnosťami zistenia polohy (E112)[25] a sady noriem týkajúcich sa prenášania volaní eCall.

5. Návrh nariadenia v rámci právnych predpisov týkajúcich sa typového schvaľovania motorových vozidiel[26] na povinné zavedenie palubnej súčasti služby eCall vo vozidlách s novým typovým oprávnením v Európe počínajúc určitými kategóriami21 založený na prevádzkových požiadavkách schválených európskymi normalizačnými organizáciami.

6. Posúdenie potenciálneho regulačného opatrenia zabezpečujúceho potrebnú modernizáciu infraštruktúry PSAP, ktorá je potrebná na riadne prijímanie a spracúvanie volaní eCall, v rámci navrhovanej smernice o zavádzaní IDS v Európe7. Výsledné nariadenie, ktorým by sa od členských štátov požadovalo, aby prijali potrebné opatrenie na implementovanie systému eCall, by vychádzalo z odporúčaní Európskej platformy pre implementáciu systému eCall (EeIP).

5. ZÁVER

Systém eCall sa určil ako jeden z najefektívnejších nízkonákladových inteligentných dopravných systémov bezpečnosti na cestách, ktorý sa dá zaviesť v krátkom čase. Technológia je dozrela a európske normalizačné organizácie vydali normy potrebné na zabezpečenie spoľahlivej a interoperabilnej prevádzky služby eCall v rámci celej Európy. Občania uznávajú jej hodnotu a chcú mať vo svojom ďalšom vozidle cenovo dostupný systém eCall. Európsky parlament a väčšina členských štátov sa zaviazali plne podporovať službu eCall. Zúčastnené strany spojili svoje sily v rámci Európskej platformy pre implementáciu systému eCall, aby zabezpečili harmonické a včasné zavedenie tento služby v Európe.

Nastal čas, aby sa tento systém začal zavádzať do vozidiel, komunikačných mobilných sietí a infraštruktúr tiesňových záchranných služieb. V tomto oznámení Komisia navrhuje opatrenia na zrýchlenie zavádzania systému eCall ako súčasti vybavenia všetkých nových vozidiel v Európe. Záchrana 2500 životov ročne a zníženie utrpenia tisícov rodín by sa už ďalej nemalo odkladať. Ak dobrovoľný prístup nenaplní cieľ zavedenia služby eCall v Európe, Komisia zváži zavedenie nových regulačných opatrení v roku 2010, ktoré urobia zo systému eCall štandard pre vozidlá s novým typovým schválením v Európe, znížia náklady na tento systém a zabezpečia jeho zavedenie vo všetkých krajinách Európy.

[1] KOM(2001) 370 – „Biela kniha o Európskej dopravnej politike do roku 2010: čas rozhodnúť“.

[2] KOM(2003) 311 – „Európsky akčný program bezpečnosti na cestách — Do roku 2010 znížiť počet obetí dopravných nehôd v Európskej únii o polovicu: spoločná zodpovednosť“.

[3] KOM(2006) 59 – Oznámenie o iniciatíve Inteligentné vozidlo – „Zvyšovanie povedomia o informačných a komunikačných technológiách (IKT) pre modernejšie, bezpečnejšie a čistejšie vozidlá“. KOM(2007) 541 – „Cesta k bezpečnejšej, ekologickejšej a účinnejšej mobilite v celej Európe: prvá správa o iniciatíve Inteligentné vozidlo“.

[4] Pozri štúdie na www.esafetysupport.info/en/ecall_toolbox/related_studies/.

[5] KOM(2005)431 – „Poskytnúť eCall občanom“. KOM(2006)723 – „Vrátenie systému eCall do správnych koľají“.

[6] KOM (2008) 886 – „Akčný plán zavádzania inteligentných dopravných systémov v Európe“.

[7] KOM (2008) 887 – návrh „smernice, ktorou sa ustanovuje rámec na zavedenie inteligentných dopravných systémov v oblasti cestnej dopravy a na rozhrania s inými druhmi dopravy“.

[8] Uznesenia EP A6-0072/2006 z 27. apríla 2006, A6-0169/2008 zo 6. 5. 2008, 2008/2216(INI) z 20. 1. 2009.

[9] Závery rady k oznámeniu EK – „Akčný plán zavádzania inteligentných dopravných systémov v Európe“ z 31/03/2009.

[10] Eurobarometer 267 o využívaní inteligentných systémov vo vozidlách.

[11] Európska geostacionárna navigačná prekrývacia služba. Zvyšuje spoľahlivosť a presnosť signálov GNSS (Globálneho satelitného navigačného systému).

[12] Európsky GNSS, ktorý má fungovať od roku 2013.

[13] PSAP: prvé fyzické miesto, na ktorom sa prijímajú tiesňové volania, za ktoré zodpovedá verejný orgán alebo súkromná organizácia uznaná štátnou správou. Najvhodnejšie PSAP je to, ktoré vopred vymedzia orgány tak, aby pokrývalo núdzové volania z určitej oblasti, alebo núdzové volania určitého typu (t. j. volania eCall).

[14] Európsky inštitút pre telekomunikačné normy.

[15] Európsky výbor pre normalizáciu.

[16] Riadiaca skupina eCall: Záverečné odporúčania pre zavedenie celoeurópskeho systému eCall.

[17] Skupina pre mobilnú službu ETSI.

[18] Projekt partnerstva 3. generácie.

[19] Technický výbor 278 o telematike v cestnej doprave a prevádzke. Pracovná skupina 15 o e-bezpečnosti.

[20] ACEA, JAMA, KAMA: Združenia európskych, japonských a kórejských výrobcov automobilov .

[21] Systém eCall sa zavedie najprv v osobných autách a ľahkých úžitkových vozidlách (kategórie M1 a N1), pre ktoré existuje vhodný spúšťací mechanizmus, a neskôr v ostatných kategóriách vozidiel.

[22] Pozri http://ec.europa.eu/information_society/activities/esafety/ecallstandards/.

[23] Táto platforma je koordinačným orgánom, ktorý spája zástupcov relevantných združení zúčastnených strán a národných platforiem. Jej cieľom je orientovať, koordinovať a monitorovať postup implementácie služby eCall v celej Európe a zabezpečiť včasné, účinné a harmonizované nasadenie tejto služby v Európe. Pozri http://www.esafetysupport.org/en/ecall_toolbox/ecall_implementation_platform/.

[24] Pozri štúdiu ADAC z oblasti výskumu nehôd o záchranných kartách na www.adac.de/rettungskarte.

[25] Smernica 2002/22/ES zo 7. marca 2002 „smernica univerzálnej služby“ a odporúčanie Komisie 2003/558/ES z 25. júla 2003 o spracúvaní informácií o polohe volajúceho v elektronických komunikačných sieťach na účely služieb tiesňového volania rozšíreného o určenie polohy.

[26] Smernica 2007/46/ES, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá.